text: Kontroversiel læge sælger praksis: Lykkes det ikke, tager Regionen over
  27 august 2017 kl. 05.13
  Efter at den kontroversielle Fredericia-læge Stig Gerdes for nylig har opsagt sit ydernummer, garanterer Region Syddanmark, at ingen vil stå uden læge – så overtager de selv praksissen.
  1. juni opsagde Stig Gerdes sit ydernummer i Fredericia, men der er endnu ikke fundet en afløser til praksissen, der har omkring 1800 patienter. Hvis ikke det lykkes ham inden 1. oktober, overtager Region Syddanmark opgaven med at finde en arvtager – i sidste ende kan de blive nødt til at drive den selv. I hvert fald skal ingen stå uden læge, forsikrer Regionen.
  Det skriver Fredericia Dagblad.
  Hvis Gerdes ikke selv får solgt sin praksis og sit ydernummer, overgår det til Region Syddanmark, og lægen får ikke en krone for det. Regionen vil så forsøge at finde en afløser. Lykkes det ikke vil de lukke op for, at et privat selskab kan drive praksissen på privathospital-lignende vis. 
  Hvis ingen af delene lykkes, vil Region Syddanmark som nødløsning selv drive praksissen og rekruttere læger igennem vikarbureauer.
  
  